तालियां बजीं, ठहाके लगे, जैसे कमाल का कोई चुटकुला सुन लिया हो
Madhuri Dixit's Alleged Leprosy and Prostitution Controversy in Netflix's The Big Bang Theory. Follow Baat Barabari Ki Story On Dainik Bhaskar (दैनिक भास्कर)
लोग औरतों पर चुटकुले बनाते हैं और कहते हैं ये कोई सीरियस बात नहीं। ये तो जोक है। औरतों का सबसे ज्‍यादा मजाक मर्द उड़ाते हैं। उन पर सबसे ज्‍यादा चुटकुले मर्द सुनते और सुनाते हैं। उनके स्‍वभाव पर, उनकी आदतों पर, उनके शरीर पर हंसते हैं। उनकी जिंदगी से जुड़ी हर बात मर्दों के लिए मजाक का सबब है।
और ऐसा नहीं कि कुछ खास तरह की औरतें ही मर्दों के मजाक की इस जद में आती हैं। इस जद से कोई बाहर नहीं। वो कॉलेज में साथ पढ़ने वाली लड़की हो, दफ्तर में साथ काम करने वाली महिला या सड़क पर, ट्रेन में, बस में कहीं भी दिखने वाली कोई अनजान स्‍त्री।
इसलिए जब अमेरिका की एक बेहद पॉपुलर सीरीज के पात्रों ने भारत की एक प्रतिष्ठित और सम्‍मानित अभिनेत्री को Leprous Prostitute (कोढ़ी वेश्‍या) कहा तो इस बात पर गुस्‍सा तो बहुत आया, लेकिन अचंभा जरा भी नहीं हुआ।
यह सिटकॉम टीनएज सीरीज है ‘बिंग बैंग थ्‍योरी।’ उसके दूसरे सीजन का पहला एपिसोड। इस एपिसोड में एक जगह दो पात्रों राज कूथरापल्‍ली और शेल्‍डन कूपर एक कमरे में बैठे बात कर रहे हैं। राज, जिसका कैरेक्‍टर प्‍ले कर रहे हैं कुणाल नय्यर और शेल्‍डन के रोल में हैं जिम पर्सन। दोनों सोफे पर बैठे हैं और सामने टेलीविजन ऑन है। स्‍क्रीन पर एक हिंदी फिल्‍म का गाना आता है। शेल्‍डन कहता है-
“यह ऐश्‍वर्या राय है न।”
राज जवाब देता है,- “हां, कितनी सुंदर है।”
इस पर शेल्‍डन कहता है,- “ये गरीबों की माधुरी दीक्षित है।”
इस पर राज गुस्‍सा हो जाता है और कहता है,”ऐश्‍वर्या राय तो गॉडेस है। उसकी तुलना में माधुरी दीक्षित *Leprous Prostitute (कोढ़ी वेश्‍या) है।”
सिटकॉम में बातचीत का अंत ही इस तरह से करने की कोशिश की गई है कि वो मजाक लगे। जब शेल्‍डन राज से कहता है, “इससे पता चलता है कि तुम्‍हें हिंदी सिनेमा का कितना ज्ञान है।”
बैकग्राउंड में ठहाकों की आवाजें भी आती हैं। जैसे कितना कमाल का चुटकुला सुन लिया हो। दो टीन एज लड़के बैठकर अपने से उम्र में बड़ी, वरिष्‍ठ, अनुभवी, नामी, अपने काम से अपनी पहचान बनाने वाली एक स्‍त्री को वेश्‍या कहकर बुला रहे हैं और उनके लिए ये मजाक है। एक चुटकुला, जिस पर सिर्फ हंसी आनी चाहिए।
और इस चुटकुले को सुनने वाली स्त्रियों का दिल बैठ जाता है। इसलिए नहीं कि ये क्रूर, मर्दवादी जोक सिर्फ माधुरी दीक्षित के बारे में है। इसलिए क्‍योंकि ये हम सब औरतों के बारे में है।
मर्द औरतों के मुंह पर हमारा मजाक नहीं उड़ाते, लेकिन हमारा दिल जानता है कि वो पीठ पीछे, अपनी निजी महफिलों में हमारे बारे में ऐसे ही बात करते हैं। वो हमारे शरीर के अंगों का एक्‍सरे निकालते हैं, हमारे तरह-तरह के नाम रखते हैं, हम पर चुटकुले बनाते हैं, हमें पाने के हर जतन करते हैं और नाकाम होने पर हम उनके चुटकुलों का चरित्र बन जाते हैं।
हर बार हर चुटकुले का चरित्र कोई पहचान की स्‍त्री ही हो, जरूरी नहीं, लेकिन हर चुटकुले की हर स्‍त्री आसपास की साधारण स्त्रियों जैसी ही होती है। मर्द सिर्फ माधुरी दीक्षित को वेश्‍या नहीं कह रहे, वो अपने आसपास की हर बुद्धिमान, आत्‍मनिर्भर, अपनी सोच और अपना दिमाग रखने वाली स्‍त्री को वेश्‍या कह रहे हैं। और यह कहकर वो उसका मजाक नहीं उड़ा रहे, वो उसका अपमान कर रहे हैं।
मर्दों को लगता है कि अपने जीवन की स्त्रियों के लिए तो उनके मन में बड़ा प्रेम और आदर है। अपनी मां के लिए, अपनी बहन के लिए, अपनी पत्‍नी और प्रेयसी के लिए, अपनी मित्र के लिए। अपने जीवन की स्त्रियों को वो उस नजर से नहीं देखते। पता नहीं, वो सचमुच इतने भोले हैं या फरेबी।
मर्दों के निजी वॉट्सऐप ग्रुप अपने आप में एक रिसर्च और स्‍टडी का विषय हैं। ऐसे समूहों में एक भी स्‍त्री नहीं होती और एक भी जोक, मीम, चुटकुला, वीडियो ऐसा नहीं होता, जो स्त्रियों के बारे में न हो। औरतों की अश्लील तस्‍वीरों और वीडियो के ये खजाने उनके लिए बड़ी मामूली सी बात हैं। यह फन है, वो सिर्फ आपस में हंसी-मजाक कर रहे हैं।
ऐसा करते हुए वे भूल जाते हैं कि बात उस एक चुटकुले की, मीम की या वीडियो की नहीं है। बात उस मानसिकता की है, उस सोच की है, जिसे ऐसी चीजों में हास्‍य का सुख मिल रहा है।
यह उनका भ्रम या फरेब, जो उन्‍हें लगता है कि निजी समूहों में किए गए ऐसे मजाक दरअसल छनकर उनकी मां, बहन, पत्‍नी और प्रेमिका तक नहीं पहुंच रहे। आप अपने जीवन की स्त्रियों को बचाकर किसी और स्‍त्री का मजाक उड़ा रहे हैं, जबकि बाहर आपके जैसा ही कोई और मर्द बैठा है, जो आपके जीवन की स्त्रियों का वैसे ही मजाक उड़ा रहा है। वो उन पर वैसे ही चुटकुले बना रहा है।
मीम्‍स, मजाक और जोक्‍स की दुनिया में हर कोई बराबर नहीं है। ये दुनिया भी हर वक्‍त कमजोर का ही मजाक उड़ा रही होती है। चाहे टीवी के रियलिटी कॉमेडी शो हों, इंटरनेट के मीम्‍स और चुटकुले हों, कॉमेडी फिल्‍में या सीरीज हों, उनमें शायद ही कभी मर्दों का मजाक उड़ाया जाता हो। मजाक उड़ेगा भी तो मर्द के नाकाफी मर्द होने का औरत जैसा होने का। मर्दानगी का मजाक वहां भी नहीं होता।
मर्दों के बीच अक्सर ये मजाक चलता है कि मुझे तो अपनी बीवी से डर लगता है। मेरी बीवी मुझे बेलन से पीटेगी। एक जमाने में बड़ा फेमस कार्टून हुआ करता था- ढब्‍बू जी। ढब्‍बू जी बेचारे भले पूरी द‍ुनिया में अपना डंका पीट लें, लेकिन घर पर उनकी एक नहीं चलती थी। बीवी हर वक्‍त बेलन लेकर खड़ी रहती थी।
एक थे हमारे चाचा चौधरी और साबू। वो पूरी दुनिया को अपनी उंगली पर नचा सकते थे, लेकिन चाची उन दोनों को अपनी उंगलियों पर नचाती थीं। उस कार्टून में भी जितनी बार चाची नजर आतीं, या तो उनके हाथों में बेलन और झाडू होता था या फिर वो गुस्‍से में भरी होती थीं।
सोचकर देखिए, मर्द औरत को पीटता है, ये किसी चुटकुले, कार्टून और मीम का विषय नहीं है क्‍योंकि ये सच है। यूएन विमेन का डेटा कहता है कि पूरी दुनिया में हर चौथे मिनट कोई औरत मर्द के हाथों पिट रही है। गुस्‍सैल मर्द, बीवी पर चिल्‍लाता हुआ मर्द, बच्‍चों को डराता-धमकाता मर्द चुटकुले का विषय नहीं है, क्‍योंकि वो भी सच है। हम सब अपने जीवन के अनुभवों से जानते हैं कि ये सच है।
जो सच है, वो मजाक नहीं है। जो सच नहीं है, वो मर्दों के लिए मजाक का विषय है। एक मर्द बीवी के डर से थर-थर नहीं कांपता, लेकिन ये चुटकुला है। पति के डर से कांप रही स्‍त्री चुटकुला नहीं, जीवन की कड़वी हकीकत है। आप सच पर नहीं हंस सकते। आप मर्दों की फैंटेसी पर ही हंस सकते हैं। उनके झूठ पर, उनके फरेब और उनकी बेईमानी पर।
मर्द इस काम में पूरी तरह सफल हैं और सबसे बड़ी विडंबना तो ये है कि कई बार औरतें भी उन चुटकुलों को बस चुटकुला समझकर हंस देती हैं। जबकि भीतर से उनकी आत्‍मा रो रही होती है।
वो जानती हैं, सच क्‍या है।
*Leprous Prostitute यानी कोढ़ी वेश्‍या। इटली के नामी फिजिशियन Peter Andreas ने 1536 में एक आर्टिकल लिखा था, जिसमें Leprous Prostitute शब्द का जिक्र किया था। यानी एक ऐसी वेश्या जिसे कोढ़ की बीमारी है। उन्होंने बताया था कि कैसे फ्रांस के राजा चार्ल्स VIII की आर्मी में Leprous Prostitute के जरिए इन्फेक्शन फैला था। 19वीं सदी में चीन के एक अखबार में भी इसका जिक्र किया गया था। इसमें बताया गया था कि जिन महिलाओं को कोढ़ है, उन्हें वेश्या के रूप में चीन से दूसरे देशों में भेजा जा रहा है।
अब बात बराबरी सीरीज की ये 3 स्टोरीज भी पढ़िए...
1. डियर मर्द... एक दिन अकेले सड़कों पर चलकर तो देखिए, पता चल जाएगा औरतों के लिए दुनिया कैसी है
फर्ज करिए कि आप पुरुष हैं और किसी नौकरी का इंटरव्‍यू देने गए हैं। क्‍या जॉब से जुड़ी जरूरी क्‍वालिफिकेशंस के साथ आपको ये बताया जाता है कि इस नौकरी के लिए किस तरह के कपड़े पहनने होंगे, कैसे जूते पहनने होंगे, किस तरह अपने बाल सजाने होंगे और चेहरे पर क्‍या-क्‍या मेकअप लगाना होगा। क्‍या-क्‍या करना होगा के साथ-साथ एक लंबी लिस्‍ट उन कामों की, जो आप नहीं कर सकते। (पढ़िए पूरी खबर)
2. आलिया को कैरेक्टर सर्टिफिकेट बांटने वाले रणबीर से क्यों नहीं पूछते कि 7 महीने में तुम पापा कैसे बन गए?
आलिया भट्ट और रणबीर कपूर के घर में एक नन्‍ही मेहमान आई है। मौका खुशी का है, तो खुशी की बातें होनी चाहिए, लेकिन क्‍या आपको पता है कि उस नन्‍ही परी के जन्‍म के कुछ ही घंटों बाद गूगल और ट्विटर समेत पूरे सोशल मीडिया पर क्‍या ट्रेंड कर रहा था। (पढ़िए पूरी कहानी)
3. डियर मेन! आप भी तो दीजिए वर्जिनिटी का सबूत:लड़कियों से पवित्रता का सर्टिफिकेट मांगने वाले लड़के भी तो बताएं वे कितने अनछुए हैं
ये किसी आदिम युग की बात नहीं है। 10 दिन पहले आपके घर से बस कुछ सौ किलोमीटर दूर इसी देश के एक गांव में हुई घटना है। बिहार के मोतिहारी जिले में एक लड़का बारात लेकर शादी करने गया। पूरे धूमधाम के साथ शादी हुई। माता-पिता ने अपनी हैसियत भर सब खर्च कर दिया कि बेटी ससुराल में सुख पाएगी। (पूरी स्टोरी पढ़िए)